text: Ledigheden stiger i Syd- og Sønderjylland
  04 januar 2013 kl. 14.13
  Ledigheden steg med 403 personer i Syd- og Sønderjylland i november sidste år i forhold til samme måned året før, mens den i hele landet faldt med 254 personer.
  Statistikken omfatter både a-kassemedlemmer og arbejdsmarkedsparate kontanthjælpsmodtagere.
  Beskæftigelsesregion Syddanmark konstaterer, at ledigheden er stigende blandt offentligt ansatte, og det går især ud over kvinderne.
  I byggefagene er ledigheden faldet markant, nemlig med 27 procent.
  Den gennemsnitlige ledighed i de syd- og sønderjyske kommuner er på 5,5 procent, mens landsgennemsnittet er på 6,1 procent.
  Billund ligger i bunden med en ledighed på kun 3,8 procent. Fredericia har en tvivlsom topplacering på syv procent.
  I Haderslev, Tønder og Aabenraa er den samlede ledighed faldet svagt i det seneste år.
  Det gælder også Horsens og Hedensted, der indgår i beskæftigelsesregion Midtjylland.
  